Togulykken mellom Bjerka og Finneidfjord i 2024

**Togulykken mellom Bjerka og Finneidfjord i 2024** var en togulykke på Nordlandsbanen som fant sted 24. oktober 2024. Ulykken fant sted mellom Bjerka stasjon og Finneidfjord. Den førte til at lokomotivføreren omkom og fire passasjerer ble lettere skadd. Toget hadde 46 passasjerer.

Både E6 og Nordlandsbanen ble stengt som følge av ulykken. Fjerningen av toget var avsluttet 5. november 2024, og E6 gjenåpnet 6. november 2024. Nordlandsbanen gjenåpnet 30. november 2024 for godstrafikk. Passasjertogene begynte å gå igjen 2. desember 2024, men nattogene ble innstilt på grunn av mangel på lokomotiv.

Toget var operert og bemannet av SJ Norge.

## Toget
Persontog nr. 471 bestod av:

* Lokomotiv Di 4.653 (avsporet og veltet)
* B5-7 26041 (avsporet)
* BC5 26045 (avsporet)
* B5 26037 (delvis avsporet)
* FR5 21722
* B5 26022

Toget var bemannet av lokomotivføreren, ombordansvarlig konduktør og kafévert. I tillegg var det 46 passasjerer om bord. Toget sporet av 472 km nord for Trondhjem.

## Hendelsesforløp

Den 24. oktober 2024 sporet et nordgående persontog fra Trondheim til Bodø av mellom Bjerka stasjon og Finneidfjord sør for Mo i Rana stasjon. Toget kjørte fra Trondheim kl 7:49 og passerte Bjerka omkring kl 14:07. Det var et steinras som utløste ulykken, og svære steinblokker lå i sporet.

Politiet fikk melding om togavsporingen kl 14:15. Nødetater og redningshelikopter kom til stedet for å evakuere passasjerene. Toget hadde 46 passasjerer, som alle var evakuert kl 16:30. Det var et persontog med fem vogner. Lokomotivet og ei vogn hadde sporet av ned en skråning og endte nesten nede på E6.

Samme dag ble lokføreren funnet omkommet. Tre ble fraktet til sykehus og én til legevakt, men de var ikke livstruende skadet.

Helgelandssykehuset gikk til rød beredskap, men gikk senere tilbake til normal drift. Mottakssentre ble opprettet for evakuerte og pårørende på Scandic Meyergården hotell i Mo i Rana og i Mosjøen. Hemnes kommune og Bane NOR hadde satt krisestab og Statens havarikommisjon sendte et team til ulykkesstedet den 25. oktober.

## Etterspill
### Fjerning av persontoget
E6 og Nordlandsbanen ble stengt etter ulykken, og forble stengt i flere dager grunnet rasfare og opprydning. Havarikommisjonen og politi startet undersøkelser fra 24. oktober. Arbeidet med å fjerne togsettet startet 26. oktober, men ble midlertidig stanset 27. oktober på grunn av bevegelser i fjellet. Flere vogner ble trukket til Bjerka og senere til Trondheim. En steinblokk over togsettet ble fjernet med sprengstoff og luftputer 29.–30. oktober. De siste vognene og lokomotivet ble løftet ut med kran 3.–5. november.

### Gjenåpning av E6 og Nordlandsbanen
E6 ble midlertidig åpnet 3. november kl. 21 grunnet uvær og dårlige forhold på omkjøringsveiene, men stengt igjen 5. november. Veien gjenåpnet permanent 6. november. Nordlandsbanen skulle etter planen åpne 18. november, men dette ble utsatt på grunn av pågående fjellsikring. Godstrafikk startet opp 30. november, og passasjertog begynte å gå igjen fra 2. desember. Nattogene ble imidlertid innstilt som følge av mangel på lokomotiv.

### Båtskyss
Et lokalt ektepar fraktet folk fra Kivika over fjorden i egen båt. Den 28. oktober avsluttet de fjordskyssen, da den ble overtatt av kommunen.

## Tidligere hendelser

På nesten samme sted forekom det en mindre ulykke med persontog nr. 474 den 3. oktober 2016. Den gangen kjørte sørgående kveldstog fra Bodø inn i en 1&nbsp;m³ stor steinblokk. Da toget traff steinblokken sporet det av med en aksling. Dette toget hadde 14 passasjerer hvor to personer ble skadd.

I mai 2017 skrev Statens havarikommisjon at området var kontrollert og rassikret av Bane Nor og skulle gjennomføre neste kontroll i 2023.

Det har gått flere ras i området siden 1984. Under byggingen av Finneidfjordtunnelen 20. juni 1996 gikk det et større strandsoneskred ved Tuvsletta i Sørfjorden i Hemnes kommune, like sørvest for tunnelen (se egen artikkel). I dagene etter ble trafikken langs E6 dirigert via Riksvei 73 i Grane og Hattfjelldal, Blå vegen gjennom Storuman kommune i Sverige og Europavei 12 vestover til Mo i Rana.

Fra 1996 til 2024 var det registrert 31 skredhendelser i området fra Bjerka til Finneidfjord. Det som utløste togavsporingen var den 32. registreringen. Ifølge Bane NOR har det vært 863 jord- leire og steinras på norske jernbaner siden 2014, der Nordlandsbanen kom verst ut.

I 2009 viste en kartlegging gjort av Norges geotekniske institutt, at flere områder i Hemnes kommune er svært utsett for ras. Områdene Røssåga og Tuvsletta ved Finneidfjorden, er områder med høy risiko for skred.

Det er to rasvarslingsanlegg på denne strekningen, men på ulykkesstedet var det ingen gule lys som blinket. Rasvarslingsutstyr gjør at lokfører varsles om det har gått et ras. Dette stedet ble heller ikke undersøkt, da NVE kartla skredfaren på Nordlandsbanen i 2022.

Den 13. mai 2014 gjekk det ras over skinnegangen på Nordlandsbanen rett sør for Finneidfjord. I 2018 ble det gjort sikringsarbeid med nett og bolting. Mindre tiltak ble også gjort i 2021.

## Følger av hendelsen
### Statsbudsjettet 2026
I revidert nasjonalbudsjett for 2025 ble det satt av penger til vedlikehold og fornyelse (ras- og skredsikring og drenering), hovedsakelig på Nordlandsbanen. I statsbudsjettet for 2026 (gul bok), som ble lagt frem 15. oktober 2025, ble det bevilget 7,5 milliarder kroner til drift og vedlikehold av Nordlandsbanen og 7,9 milliarder kroner til fornying og mindre investeringer i 2026.

### Togverksted i Bodø
Et midlertidig togverksted i Bodø ble satt i drift 5. februar 2026

### Nye lokomotiver
I november 2025 ble fire nye lokomotiver satt i drift på Nordlandsbanen.

## Referanser